Begrafnis gehou ná 20 in ongeluk sterf | Maroela Media
Begrafnis gehou ná 20 in ongeluk sterf
Joe Maswanganyi, minister van vervoer, tydens die begrafnis in Verena in Mpumalanga. Foto: ANA
Die begrafnis van 17 van die 20 mense wat op 21 April gesterf het nadat 'n minibus teen 'n vragmotor op die R25-pad buite Bronkhorstspruit gebots het, is Saterdag in Verena in Mpumalanga gehou.
Joe Maswanganyi, minister van vervoer, het tydens die begrafnis gesê dit is kommerwekkend dat menslike faktore die hoofoorsaak van padongelukke in Suid-Afrika is. "As regering is ons baie bekommerd oor die hoë voorkoms van motorongelukke en beserings in ons land. Dit kan vermy word indien ons padveiligheid prioritiseer en ons paaie verantwoordelik gebruik," het Maswanganyi gesê.
"Enigiemand wat op die paaie jaag, weet hy of sy sal moontlik nie betyds kan stop indien 'n voetganger voor die voertuig oor die pad loop nie. En enigiemand wat onder die invloed van alkohol bestuur, weet hy of sy kan enige tyd in die aankomende baan inswenk en 'n noodlottige ongeluk veroorsaak."
'n Man en 16 leerders wat tydens die tragiese ongeluk verlede maand dood is, is Saterdag onderskeidelik in Verena, Wolvenkop, Kwaggafontein en Vlaklaagte ter ruste gelê. Die ander twee leerders wat oorlede is, sal Sondag onderskeidelik in KwaZulu-Natal en Limpopo begrawe word.
Maroela Media het vroeër berig die minibus-taxi het tydens die botsing in vlamme uitgebars met van die insittendes nog binne. Die leerders was van Refano Primary School en Mahlenga Secondary School in Sokhulumi op pad na hul huise in onderskeidelik Wolvenkop en Verena in Mpumalanga.
Slegs een mens kon ná die ongeluk uitgeken word en daar moes DNS-toetse op die ander leerders gedoen word om hul identiteit vas te stel. Sewe leerders het die ongeluk oorleef.
Maswanganyi het Saterdag gesê die departement is in 'n gevorderde stadium met sy onderhandeling met die departement van justisie om minimum vonnisse vir nalatige en roekelose bestuurders in te stel. Dit het ten doel om te verseker daar is ernstige gevolge vir diegene wat die verkeersreëls oortree.
Hy het gesê afgesien van die begrafnis, sal die families van die oorledenes ook ondersteuning van die Padongelukkefonds (POF) ontvang. Hy het ook in sy toespraak na voormalige pres. FW de Klerk gekap en beweer slegs wit mense het uit die POF voordeel getrek toe De Klerk aan bewind was.
"Ons kan nie deur FW de Klerk, wat die leier van die apartheidsregering was, voorgeskryf word hoe om ons regering te bestuur nie. Dit is belangrik dat ons mense nie deur voormalige onderdrukkers geflous word nie," het hy gesê.
David Mabuza, premier van Mpumalanga, het aan die begrafnisgangers gesê hy het kennis geneem van mense se besware oor die toestand van die R25. Hy het belowe dat hy sal verseker dat die pad herstel word.
'Voetganger' sterf toe vragmotors rol
'Misdaad dryf kundiges van plase af'
Skokkend hoe politici 'n begrafnis kaap om punte te wen, om sodoende die aandag van die werklike probleem af te lei. Die probleem is dat die taxi-bedryf 'n multi mijard rand industrie is wat weinig tot die land se inkomste bydra, en heel waarskynlik het al die politici 'n finger in die paai. Daar word nie teen taxi-drywers opgetree nie, en paai word nie in stand gehou nie. Nou hoe betrek hulle FW hierby? Africa intellegensie op sy beste. Ek is seker dis nie wat die ouers van daai oorlede kinders graag nou wil hoor nie. Hulle kinders is oorlede,… Lees meer »
Hoe lank kan daar nog begrafnis gehou word oor die geval ek vra maar net
Tragies dat die rassekaart op ñ begrafnis gespeel word. Dit sal seker nooit ophou nie!!
As ou sien hoe sommige bestuurders net absoluut ry asof hulle alleen op die pad is, is ek verbaas dat die ongeluksyfer so laag is. Die strawwe vir wangedrag op ons paaie behoort te drie dubbeld
Minister, 'n vriend van my was betrokke by die reëlings van hierdie begrafnis, en ek weet wat was die emosionele impak op hom. Dit is gepas om hierdie begrafnis te hou, want soveel ouers en families is in rou gedompel. Minister jy is' n nuwe besem. Hou op om politiek te gebruik by so 'n hartseer geleentheid. Jou doel was om hierdie hartseer ouers en families te vertroos. Jou doel was om' n oplossing te vind. Doen jou werk met waardigheid en respek Minister en los politiek uit so 'n geleentheid. Hou jou politieke oortuigings vir die gepaste platform. Aan… Lees meer »